סנונית ליס

סנונית ליס (נולדה ב-24 ביולי 1980) היא סופרת ישראלית, עיתונאית ומבקרת מוזיקה.

 ביוגרפיה 
ליס נולדה וגדלה בקיבוץ עין שמר, בת לאמנית צילה ליס ולטייס הקרב בדימוס אורי ליס.

כשהייתה בת 20, מעט לפני סיום שירותה הצבאי כמש"קית ת"ש, סבלה מפריצת שני דיסקים בגב התחתון ובעקבות כך מהגבלות שונות בתפקוד. לאחר מכן החלה לסבול ליס מכאבים בחלקים שונים בגופה וממגוון תסמינים. במשך השנים הוערך כי ליס מתמודדת עם תסמונת הפיברומיאלגיה אך כשהייתה בת 39, התגלה כי למעשה מדובר במחלה מיטוכונדיראלית נדירה מאד.

בשנים 2006–2009, שימשה ליס כמבקרת מוזיקה וככתבת תרבות וטכנולוגיה באתר התוכן נענע 10 ובעכבר העיר אונליין וכתבה למגוון מגזינים וכלי תקשורת.

ב-2006 הקימה ליס עם בן זוגה, העיתונאי גבע קרא עוז, את "סנונית תוכן" - חברה לתוכן ולשיווק בדיגיטל, המספקת שירותי תוכן ושיווק ברשתות חברתיות לחברות גדולות, עסקים קטנים ובינוניים ועמותות. במסגרת עבודתה סיפקה ליס שירותי תוכן לחברות רבות ובהן: בנק הפועלים, yes, אסותא מרכזים רפואיים, אגודת צער בעלי חיים בישראל, מכללת עתיד ועוד.

ספרה הראשון של ליס, "כל הג'אז הזה", ראה אור ב-2017. הספר הוא רומן מכתבים המתרחש כולו באינטרנט ובמרכזו גיבורת הספר שמסלול חייה נקטע בעקבות תאונת דרכים טראומטית. הספר עוסק בהתמודדות שלנו, כיחידים וכחברה, עם חולשות כלפי עצמנו וכלפי האחר, נושא שלליס היה חשוב להביא לידי ביטוי בעקבות המפגש שלה עם המערכת הרפואית ועם תגובות החברה למצוקות שלה. "כל הג'אז הזה" משלב אלמנטים השייכים לעולם הישן לכאורה כמו כתיבת מכתבים, לצד שפה עכשווית וסלנג, וכלל גם אתר אינטרנט ייעודי לספר. הספר יצא לאור באנגלית ב-2023 תחת השם Someone's Secret ונכלל ברשימת הגמר של המועמדים לפרס Nation­al Jew­ish Book Award ה-73 של Jewish Book Council, בקטגוריית Hebrew Fiction in Translation (פרס ג'יין ויצמן).

ספרה השני, "תשע דרכים להיפרד", ראה אור ב-2022. הספר הוא אסופת סיפורים קצרים המציגים מציאות עתידנית או מקבילה, שבה טכנולוגיה מחליפה לא פעם יחסים בין אישיים. את הסיפורים מאכלסות דמויות צבעוניות, תלושות החוות פרידות מסוגים שונים: מבני זוג, מבני משפחה, מאורחות חיים ומכישורים גופניים.

בין הדמויות: שליח שמשמש כנכד להשכיר ויוצא לדייטים בשביל הלקוחות; אישה מבוגרת המתכננת מסיבת פרידה מחייה ומשכתבת את תולדותיהם ללא היכר; ילד שנולד לאחר תכנון גנטי-מיילדותי וגדל להיות גולם שקם על יוצריו; גבר נשוי ששוכר את חייהם של זרים דרך אפליקציית Lifebnb, בדרך למפגש מיוחל עם אהובת נעוריו; צעירה המגלה כי חלום חייה להישאר בקיבוץ תלוי במספר הלייקים שתקבל באפליקציה ועוד דמויות שחיות בעולם מנוכר אך מלא תקווה. הספר מועמד לפרס גפן לספרות מדע-בדיוני ופנטזיה לשנת 2023 בקטגוריית ספרי המקור.

ספרה השלישי, "בסוד העניינים", ראה אור ב-2026. הספר הוא רומן מתח שבלבו שתי תעלומות. לגיבורת הספר, כתבת הפלילים לשעבר ליליאן גלאם, ולבעלה ראול, טקס זוגי קבוע שבו הם מפתיעים זה את זה. יום אחד ראול אינו מגיע לפגישה, ועוזב את ביתם לריטריט מסתורי. באותו שבוע ממש, צצה בגבעת התיתורה שליד מודיעין גופה שחנוטה כמומיה מצרית. במהרה מתברר שהיא שייכת לאחד מ"המתים הנעלמים": ארבע גופות שנעלמו ממרכז הארץ בתחילת שנות ה־90, ולא נמצאו עד כה. ליליאן, אשר סיקרה את הפרשה באובססיביות ככתבת צעירה, יוצאת לחקירה כפולה: היא מבקשת לגלות מה עלה בגורל המתים הנעלמים, נאבקת בגורמים רבי השפעה שמנסים לעצור את החקירה, ובמקביל גם יוצאת למסע פרטי בנבכי הזיכרון, אל ליבת חיי הנישואים שלה ושל ראול, בניסיון לפענח את מהלך התבגרותם המשותפת ולהבין מדוע עזב ראול את הבית. 

בעלת תואר ראשון בפסיכולוגיה ותואר שני בלימודי תרבות. עבודת התזה שלה בהנחיית פרופ' עדיה מנדלסון-מעוז באוניברסיטה הפתוחה, עוסקת בטראומה ובמוגבלות דיבור בדמויות גברים בספרות העברית העכשווית.

ליס ניהלה בהתנדבות במשך כמה שנים את פורום עמותת אס"ף - הארגון הישראלי הרשמי לחולי פיברומיאלגיה ו-CFS באתר nana10, וכיום מנהלת בהתנדבות את קבוצת הפייסבוק "הריון, לידה ואימהות עם מוגבלות".

 ספריה 
 כל הג'אז הזה, הוצאת סנונית תוכן, 2017
 תשע דרכים להיפרד, הוצאת סנונית תוכן, 2022
 Someone's Secret, הוצאת סנונית תוכן, 2023.
 בסוד העניינים, הוצאת אלטנוילנד, 2026

 חיים אישיים 
מתגוררת בתל אביב עם בן זוגה העיתונאי גבע קרא עוז ועם שני ילדיהם.

 קישורים חיצוניים 

 ספריה של סנונית ליס באתר אמזון

 ספריה של סנונית ליס בקטלוג הספרייה הלאומית
 אתר סנונית תוכן
 כתבותיה של סנונית ליס באתר רשת 13 (לשעבר nana10)
 ספריה של סנונית ליס באתר סימניה.



 הספר Someone's Secret ברשימת המועמדים הסופית לפרס 73rd Nation­al Jew­ish Book Award.

 הערות שוליים 

קטגוריה:סופרות ישראליות
קטגוריה:סופרים ישראלים
קטגוריה:עורכות ספרותיות ישראליות
קטגוריה:בלוגריות ישראליות
קטגוריה:תל אביב-יפו: אישים
קטגוריה:בוגרי התיכון האזורי מבואות עירון
קטגוריה:בוגרות האוניברסיטה הפתוחה
קטגוריה:בוגרי האוניברסיטה הפתוחה
קטגוריה:מבקרי מוזיקה ישראלים
קטגוריה:כתבי תרבות ישראלים
קטגוריה:כתבות תרבות ישראליות
קטגוריה:סופרים כותבי עברית
קטגוריה:סופרות כותבות עברית
קטגוריה:עין שמר: אישים
קטגוריה:ישראליות שנולדו ב-1980
קטגוריה:ישראלים שנולדו ב-1980